El municipi celebra la festivitat del Patró de la Policia Local de Sagunt, Sant Miquel
29 de setembre 2021

![Imagen 1](/media/u0rmznw3/77-m1-mini-san-miguel-policia-local-2021_img_3617.jpg)![Imagen 2](/media/j0zahc1j/77-m2-san-miguel-policia-local-2021_img_3617.jpg)

La Plaça Major de Sagunt ha acollit un any més la celebració de la festivitat del Patró de la Policia Local de Sagunt, Sant Miquel, acte en el qual s'ha reconegut el treball i el mèrit de diferents intervencions que ha protagonitzat el cos local i la seua gestió i dedicació davant la situació provocada per la pandèmia, així com la tasca que durant anys han realitzat els qui ara s'han jubilat o que han mort. Després de celebrar una missa a l'Església de Santa María, s'ha procedit a la parada dels agents que han participat en l'acte junt a alguns dels vehicles oficials.

  

A continuació, l'alcalde de Sagunt, Darío Moreno, acompanyat pel comissari principal cap de la Policia Local de Sagunt, Rafael de Manuel, han passat revista als agents que es trobaven en formació i tot seguit s'ha procedit al lliurament de mencions per part de tots dos i de la regidora delegada de Policia Local, Natalia Antonino.

  

![Imagen sin texto alternativo.](/media/zawdi25t/77-c2-san-miguel-policia-local-2021_img_3617.jpg)  
  

**«La vostra professió és exigent, en molts casos dura, però també és gratificant i carregada d'altes dosis de vocació pel servei públic, donant sense pensar a canvi, sempre vetlant pel benestar de la comunitat a la qual heu triat servir, Sagunt. I eixa vocació mereix la nostra major admiració»**, ha expressat el primer edil dirigint-se a la plantilla de la Policia Municipal.

  

**«Els vostres actes inspiren i protegeixen a tota la ciutadania. Podem veure-ho en la gestió de la pandèmia, en la ràpida actuació dels episodis d'inundacions provocats per les pluges torrencials, i també podem sentir-ho en el dia a dia vetlant per la convivència veïnal del municipi. Gràcies per fer de Sagunt una ciutat més segura i, per tant, també més feliç. La vostra ciutat està orgullosa de vosaltres»**, ha agregat Moreno.

  

Per la seua part, el comissari principal cap de la Policia Local de Sagunt, Rafael de Manuel, ha destacat en el seu discurs que la Policia Local de Sagunt **«com no pot ser d'una altra manera, ha de continuar treballant per aconseguir una major proximitat amb els veïns i visitants»** de la ciutat i que se'ls continue veient com a **«ferms defensors dels drets constitucionals»**. En esta mateixa línia ha subratllat la **«responsabilitat de mantindre en el futur l'excel·lència en el servei que els veïns de Sagunt es mereixen»**.

  

En primer lloc, se li ha lliurat una menció a Antonio Ramos Jiménez per motiu de la seua jubilació i, d'altra banda, a la regidora, Natalia Antonino, i al comissari principal cap, Rafael De Manuel, per la direcció, gestió i intervencions dutes a terme durant l'estat d'alarma a conseqüència de la pandèmia. A més a més, per haver prestat 25 anys de servei en algun cos de Policia Local de la Comunitat Valenciana amb una trajectòria excepcional s'ha reconegut a Ricardo Luis March, Esteban Feria, César Cormano, Francisco Javier García, Óscar Castelló, Pablo Hipólito i Ricardo Hermoso. També per la gestió i organització dutes a terme per a la celebració de la 19a jornada d'emergències i seguretat pública, a Núria Bru i a César Cormano.

  

A més a més, s'ha reconegut la tasca de tots els membres del cos de la Policia Local de Sagunt durant l'estat d'alarma. Així mateix, se li ha lliurat una menció a Luis Miguel Muñoz pel servei prestat en un accident de circulació i, d'altra banda, pel servei realitzat que va finalitzar amb una detenció per un robatori amb força a Francisco Rodríguez, Alfonso Morcillo, José Ramón Ojeda, Alberto Ponce i Javier Poveda. També a Simeón Lluch i a Alberto Ponce per la detenció a un individu per abusos a menors, que es trobava a la platja del Port de Sagunt i, a més, a Juan Pedro Lliso i Pedro Ventura per la detenció d'un individu per furts al descuit en la mateixa platja. Tot seguit s'ha homenatjat a tot el funcionariat de Policia Local de Sagunt que ha mort.

  

D'igual manera, se li ha fet lliurament d'una menció a María Amparo Peris i a Francisco Javier Ayllón pel servei realitzat que va evitar que un home es precipitara al buit des del terrat d'un edifici de diverses plantes. Finalment, s'ha reconegut a la civil María Teresa Sánchez per una intervenció en la qual, de manera desinteressada, va evitar que una dona es precipitara al buit.

  

![Imagen sin texto alternativo.](/media/jnjdc4n5/77-c3-san-miguel-policia-local-2021_img_3617.jpg)  
  

L'alcalde ha mostrat, en el seu nom i en el de tota la ciutadania de Sagunt, el seu **«reconeixement més sincer»** per **«la dedicació i professionalitat»** als qui han rebut una menció **«per una trajectòria professional encomiable on la vocació de protegir i vetlar per la ciutadania d'esta ciutat està per damunt de tot»**, fins i tot a risc de la seua pròpia seguretat; també a la regidora de Policia Local, Natalia Antonino, **«pel seu gran servei envers la Policia del municipi»**. Així mateix, ha felicitat la civil María Teresa Sánchez pel seu **«acte de valentia i generositat salvant una vida»**.

  

**«Hui reconeixem públicament eixe lliurament, dedicació i servei prestat en pro de la seguretat d'esta ciutat. Sou part fonamental de la nostra comunitat, del nostre pacte social de convivència»**, els ha traslladat el primer edil.

  

De Manuel, per la seua part, ha transmés el seu reconeixement a tots els integrants de la plantilla, als qui s'han jubilat i als qui ja no estan **«per la seua encomiable tasca professional»** així com **«pel treball realitzat durant l'últim any»** i per garantir **«la prestació de servei les 24 hores de tots els dies de l'any amb alt grau de professionalitat»**.

  

Durant el seu discurs, el comissari de la Policia Local també ha remarcat el **«suport institucional»** rebut per part de l'Ajuntament se Sagunt, del seu alcalde i de la regidora de l'àrea, als qui ha agraït **«l'esforç realitzat»**, l'increment de places en el cos així com els materials dels quals se'ls ha dotat, la reforma de la central de Policia i la implantació de nous dispositius i instruments que **«estan configurant a la Policia Local de Sagunt com una policia moderna i avançada tecnològicament reconeguda ja com un referent per cossos policials d'altres municipis»**.

  

L'acte ha comptat amb la presència de nombroses autoritats entre les quals es comptaven components de la Corporació Municipal de Sagunt, el comissari del Cos Nacional de Policia, el capità de la Guàrdia Civil, i altres membres de les forces de seguretat com ara Bombers i Protecció Civil.

  

![Imagen sin texto alternativo.](/media/lokad3bg/77-c4-san-miguel-policia-local-2021_img_3617.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/el-municipi-celebra-la-festivitat-del-patro-de-la-policia-local-de-sagunt-sant-miquel/ "Facebook")
*   [](http://twitter.com/share?url=https://aytosagunto.es/va/actualitat/el-municipi-celebra-la-festivitat-del-patro-de-la-policia-local-de-sagunt-sant-miquel/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-municipi-celebra-la-festivitat-del-patro-de-la-policia-local-de-sagunt-sant-miquel/ "Linked In")
*   [](mailto:?body=https://aytosagunto.es/va/actualitat/el-municipi-celebra-la-festivitat-del-patro-de-la-policia-local-de-sagunt-sant-miquel/)